气毬赋（以圆实之形可贵为韵）
仲无颇 (Tang)
气之为毬。合而成质。俾腾跃而攸利。在吹嘘而取实。尽心规矩。初因方以致圆。假手弥缝。终使满而不溢。苟投足之有便。知入门而无必。时也广场春霁。寒食景妍。交争竞逐。驰突喧阗。或略地以丸走。乍淩空以月圆。可转之功。混成之会。虽无侣而是匹。谅有皮之足贵。傅毛非取。奚资蔚矣之文。实腹可嘉。且养浩然之气。观夫浑兮无覆。瑰若有形。方劳击触。曾匪遑宁。其升木也。许子之瓢始挂。其坠地也。魏王之瓠斯零。惧欲挤于沟壑。将不出于户庭。智不待乎扃锁。妙乃存乎苞裹。坚彊斯致。虽吐纳之在君。蕴蓄为功。信盈虚而自我。念修完之是急。如穿凿之忘可。勿怀弃掷。委质操持。舍之则藏。岂凝滞之兴诮。苏而复上。犹轻举之可思。彼跳丸之与蹴鞠。又何足以加之。